UZNESENIE RADY

z 3. júna 2010

o aktualizovanej príručke s odporúčaniami na účely medzinárodnej policajnej spolupráce a s opatreniami na predchádzanie násiliu a výtržnostiam a ich kontrolu v súvislosti s futbalovými zápasmi s medzinárodným rozmerom, na ktorých je zainteresovaný aspoň jeden členský štát

2010/C 165/01

RADA EURÓPSKEJ ÚNIE,

keďže:

TÝMTO PRIJÍMA TOTO UZNESENIE:

(1) Ú. v. ES C 196, 13.7.1999, s. 1.

(2) Ú. v. EÚ C 322, 29.12.2006, s. 1–39.

PRÍLOHA

Príručka s odporúčaniami na účely medzinárodnej policajnej spolupráce a s opatreniami na predchádzanie násiliu a výtržnostiam a ich kontrolu v súvislosti s futbalovými zápasmi s medzinárodným rozmerom, na ktorých je zainteresovaný aspoň jeden členský štát

Úvod – Základné zásady

1. Správa informácií zo strany polície

2. Prípravné práce polície v súvislosti s podujatím

3. Spolupráca policajných zložiek počas podujatia

4. Spolupráca polície a usporiadateľov

5. Spolupráca polície a orgánov súdnictva a prokuratúry

6. Spolupráca polície a fanúšikov

7. Komunikačná a mediálna stratégia

8. Stretnutie expertov EÚ na futbal

9. Zoznam príslušných dokumentov týkajúcich sa bezpečnosti a ochrany na futbalových zápasoch

Dodatky

1. Dynamické posúdenie rizika a zvládanie davu

2. Harmonogram žiadania o produkty a služby Europolu

3. Špecifikácie a vzor policajných identifikačných viest

4. Kategórie futbalových fanúšikov

ÚVOD: ZÁKLADNÉ ZÁSADY

Účelom tohto dokumentu je zvýšiť bezpečnosť a ochranu na futbalových zápasoch s medzinárodným rozmerom, a predovšetkým maximalizovať účinnosť medzinárodnej policajnej spolupráce.

Jeho obsah sa v relevantných prípadoch môže vzťahovať aj na iné športové podujatia s medzinárodným rozmerom.

Nemá vplyv na existujúce vnútroštátne opatrenia, najmä právomoci a povinnosti rôznych orgánov v rámci každého členského štátu.

Hoci sa tento dokument zameriava najmä na medzinárodnú policajnú spoluprácu, z hľadiska mnohostrannej povahy riadenia futbalových (a iných športových) podujatí obsahuje odkazy na súčinnosť polície s inými kľúčovými partnermi, akým je napríklad organizátor podujatia.

Medzinárodná policajná spolupráca a policajné operácie v súvislosti s futbalom sa musia riadiť zásadami zákonnosti a primeranosti. Príklady osvedčených postupov sú podrobne uvedené v dodatku 1.

Zatiaľ čo príslušný orgán v usporiadateľskom členskom štáte zodpovedá za zaručenie bezpečnosti a ochrany počas podujatia, povinnosťou orgánov v zúčastnených, susedných a tranzitných štátoch je v prípade potreby poskytnúť pomoc.

Tento dokument by sa mal čo najviac rozšíriť a uplatňovať v každom členskom štáte, iných európskych krajinách a mimo nich, aby sa minimalizovali riziká z hľadiska bezpečnosti a ochrany a zabezpečila účinná medzinárodná policajná spolupráca.

KAPITOLA 1

Správa informácií zo strany polície

ODDIEL 1

Niektoré kritériá, ktoré by sa mohli plniť v súvislosti so správou informácií

I. ÚVOD

Pri zvyšovaní bezpečnosti a ochrany a predchádzaní násiliu a výtržnostiam spojeným s futbalom má mimoriadny význam včasná výmena presných informácií.

V súlade s rozhodnutím Rady 2002/348/SVV musí každý členský štát zriadiť národné futbalové informačné stredisko (NFIS) ako ústredné a jediné kontaktné miesto na výmenu príslušných informácií, ktoré sa týkajú futbalových zápasov s medzinárodným rozmerom, a na nadväzovanie a rozvoj medzinárodnej policajnej spolupráce v súvislosti s futbalovými zápasmi.

Ak sa nadviaže priamy kontakt medzi policajnými zložkami usporiadateľskej a hosťujúcej krajiny, všetky vymieňané informácie sa zároveň poskytujú príslušným NFIS. Takýto kontakt nesmie ohroziť kľúčovú úlohu NFIS pri zabezpečovaní kvality informácií a ich rozsiahlejšom poskytovaní iným príslušným partnerom a orgánom.

Vzťah medzi NFIS a príslušnými vnútroštátnymi orgánmi podlieha platným vnútroštátnym právnym predpisom.

V súlade s rozhodnutím Rady 2002/348/SVV každý členský štát zabezpečí:

— aby NFIS mohlo vykonávať svoje úlohy efektívne a na uspokojivej úrovni;

— aby NFIS dostalo k dispozícii potrebné technické vybavenie na efektívne a rýchle vykonávanie svojich úloh;

— aby mal personál NFIS dostatočný výcvik a vybavenie na to, aby bol vnútroštátnym zdrojom odborných znalostí pri policajných operáciách v súvislosti s futbalom a súvisiacich otázkach týkajúcich sa bezpečnosti a ochrany.

NFIS pracujú na základe zásady rovnosti.

II. ÚLOHY S MEDZINÁRODNÝM ROZMEROM

NFIS podporuje príslušné vnútroštátne orgány. Na základe informácií, ktoré sa analyzovali a posúdili, sa príslušným vnútroštátnym orgánom zašlú potrebné návrhy alebo odporúčania na pomoc pri tvorbe mnohostrannej politiky v súvislosti s otázkami spojenými s futbalom.

NFIS podporí miestne policajné útvary v súvislosti s vnútroštátnymi alebo medzinárodnými futbalovými zápasmi.

Každé NFIS by malo na prospech NFIS z iných krajín viesť aktualizovanú analýzu rizík (1), ktorá sa týka vnútroštátnych klubov a reprezentácie. Uvedené analýzy rizika sa poskytujú iným NFIS prostredníctvom formulárov dostupných na webovej stránke NFIS (www.nfip.eu) (2).

Každé NFIS musí mať prístup k príslušným vnútroštátnym policajným databázam. Výmena osobných informácií podlieha uplatniteľnému vnútroštátnemu a medzinárodnému právu, a to najmä prümskému rozhodnutiu Rady (3) alebo dvojstranným či mnohostranným dohodám.

NFIS zabezpečí, aby všetky informácie prešli kontrolou kvality, pokiaľ ide o ich obsah.

V relevantných prípadoch môže NFIS rozšíriť uvedenú výmenu informácií na iné agentúry, ktoré prispievajú k bezpečnosti a ochrane.

Všetky informácie sa vymieňajú pomocou príslušných formulárov, ktoré sa nachádzajú na stránke NFIS.

III. VÝMENA POLICAJNÝCH INFORMÁCIÍ

1. Druhy informácií

Rozlišujú sa všeobecné a osobné informácie. Termín „podujatie“ sa používa na označenie konkrétneho futbalového zápasu alebo turnaja so všetkými ich aspektmi.

a) Všeobecné informácie

Všeobecné informácie sa môžu rozdeliť do troch kategórií:

— strategické informácie: informácie, ktoré vymedzujú všetky aspekty podujatia, pričom sa osobitná pozornosť venuje bezpečnostným rizikám, ktoré sú s ním spojené;

— operačné informácie: informácie, ktoré pomáhajú pri analýze akýchkoľvek potenciálnych rizík súvisiacich s podujatím;

— taktické informácie: informácie, ktoré pomáhajú poverenej osobe na operačnej úrovni primerane reagovať na problémy týkajúce sa bezpečnosti a ochrany počas podujatia.

b) Osobné informácie

V tomto kontexte sa pod osobnými informáciami rozumejú informácie o osobách, ktoré na základe posúdenia predstavujú v súvislosti s podujatím potenciálne riziko pre verejnú bezpečnosť. Takýmito osobami môžu byť osoby, ktoré v minulosti spôsobili násilie alebo výtržnosti v súvislosti s futbalovými zápasmi alebo k nim prispeli.

2. Chronologické poradie v rámci výmeny informácií

Rozlišujú sa tri etapy: pred podujatím, počas neho a po podujatí. Tieto tri etapy sa nemusia vždy striktne oddeľovať.

a) Úlohy NFIS v usporiadateľskej krajine

1. Pred podujatím:

sa informačné požiadavky postupujú NFIS v asistentskej krajine alebo krajinách. Medzi tieto požiadavky patria:

— analýza rizík týkajúca sa fanúšikov hosťujúceho tímu,

— iné relevantné informácie týkajúce sa bezpečnosti a ochrany v súvislosti s podujatím, napr. podrobnosti o ceste fanúšikov a politické alebo iné hrozby.

NFIS usporiadateľskej krajiny poskytne informácie o platných právnych predpisoch a politike orgánov (napr. politika týkajúca sa alkoholu), organizácii podujatia, ako aj kľúčovom personále z hľadiska bezpečnosti a ochrany.

Všetky relevantné informácie sa dajú k dispozícii ďalším dotknutým NFIS a vložia na webovú stránku NFIS prostredníctvom príslušných formulárov.

sa NFIS asistentskej krajiny alebo krajín požiada, aby poskytol včasné a presné informácie, ktoré sa týkajú pohybu rizikových a nerizikových fanúšikov, zúčastneného tímu (ak existuje hrozba) a predaja vstupeniek, ako aj ďalšie relevantné informácie.

NFIS usporiadateľskej krajiny poskytne NFIS asistentskej krajiny (krajín) informácie predovšetkým o začlenení hosťujúcej policajnej delegácie do policajnej operácie usporiadateľskej krajiny, ako aj informácie pre hosťujúcich fanúšikov atď.

2. Počas podujatia:

môže NFIS usporiadateľskej krajiny požiadať o potvrdenie poskytnutých informácií a o aktualizáciu analýzy rizík. Žiadosť sa postúpi a odpovedá sa na ňu prostredníctvom systému styčných dôstojníkov, ak sa takýto systém vytvoril.

poskytuje NFIS usporiadateľskej krajiny pripomienky k presnosti poskytnutých informácií.

NFIS krajiny pôvodu a príslušných tranzitných krajín sa poskytnú aj všeobecné informácie o návrate fanúšikov, a to aj všetkých tých, ktorí boli vyhostení a/alebo ktorým sa odoprel vstup.

3. Po podujatí:

NFIS usporiadateľskej krajiny poskytne (prostredníctvom príslušných formulárov na webovej stránke NFIS) NFIS asistentskej krajiny informácie:

— o správaní fanúšikov tak, aby NFIS krajiny alebo klubu, ktoré podporujú, a/alebo krajiny alebo mesta, kde bývajú, mohlo aktualizovať analýzu rizika,

— týkajúce sa opisu akéhokoľvek incidentu. Informácie o zadržaniach alebo sankciách sa vymieňajú v súlade s vnútroštátnym a medzinárodným právom,

— o užitočnosti poskytnutých informácií z operačného hľadiska a o podpore zo strany hosťujúcej policajnej delegácie (pozri kapitolu 2).

b) Úlohy NFIS asistentskej krajiny/krajín

1. Pred podujatím:

NFIS asistentskej krajiny/krajín reaguje na informačné požiadavky NFIS usporiadateľskej krajiny a z vlastnej iniciatívy poskytuje všetky príslušné informácie všetkým iným dotknutým NFIS.

2. Počas podujatia:

Aktualizujú sa poskytnuté informácie a monitoruje sa pohyb a pobyt fanúšikov. Usporiadateľskej krajine a každému inému príslušnému NFIS sa tiež poskytujú užitočné informácie, ktoré sa týkajú incidentov v súvislosti s podujatím v ich domácej krajine počas zápasov alebo turnajov.

3. Po podujatí:

Na základe informácií, ktoré poskytne NFIS usporiadateľskej krajiny a hosťujúca policajná delegácia, sa aktualizuje analýza rizika (pozri kapitolu 2).

Vykoná sa hodnotenie výmeny informácií a práce hosťujúcej policajnej delegácie.

ODDIEL 2

Ďalšie usmernenia k úlohám NFIS

Na vnútroštátnej úrovni NFIS koordinuje výmenu informácií týkajúcich sa národných futbalových zápasov a v relevantných prípadoch koordinuje a organizuje výcvik a prácu príslušníkov spravodajskej služby a/alebo tajných pozorovateľov.

NFIS je kanálom na výmenu informácií s krajinami mimo EÚ. Ak tieto krajiny nemajú NFIS, mali by sa požiadať, aby určili jediné, ústredné kontaktné miesto. Kontaktné údaje sa postúpia ostatným NFIS a uvedú na stránke NFIS.

Na vnútroštátnej úrovni koná NFIS ako znalostné stredisko. K tejto jeho úlohe okrem polície prispievajú aj štátni úradníci a príslušníci akademickej obce.

NFIS môže uzavrieť formálnu dvojstrannú dohodu s treťou stranou o výmene určitých informácií podľa svojich vlastných vnútroštátnych právnych predpisov. Tieto informácie sa nesmú postupovať ďalej bez súhlasu ich pôvodcu.

komunikuje NFIS usporiadateľskej krajiny s NFIS asistentskej krajiny/krajín prostredníctvom určeného národného styčného dôstojníka (ak existuje).

komunikuje NFIS usporiadateľskej krajiny s NFIS asistentskej krajiny prostredníctvom určeného styčného dôstojníka alebo koordinátora operácií danej krajiny.

V súvislosti so záležitosťami ako boj proti terorizmu a závažná a organizovaná trestná činnosť komunikuje NFIS usporiadateľskej krajiny alebo príslušný policajný orgán prostredníctvom akejkoľvek existujúcej siete alebo špecializovaných styčných dôstojníkov vymenovaných na daný účel.

Na základe svojho zákonného mandátu môže dôležitú úlohu pri podpore príslušných orgánov krajín, ktoré organizujú významné medzinárodné futbalové turnaje, zohrávať Europol, a to prostredníctvom poskytovania – na základe žiadosti – relevantných infomácií a analýz, ako aj všeobecných posúdení hrozieb týkajúcich sa závažnej a organizovanej trestnej činnosti a terorizmu. Aby sa táto výmena informácií uľahčila, počas podujatia sa môže na miesto vyslať styčný dôstojník Europolu (4).

Ak existuje aj miestne futbalové informačné stredisko, toto stredisko spolupracuje s NFIS. Miestne informačné stredisko a NFIS sa vzájomne informujú. Pri takomto informovaní by sa mali zohľadniť informácie, ktoré poskytla hosťujúca policajná delegácia.

KAPITOLA 2

Prípravné práce polície v súvislosti s podujatím

Hosťujúce policajné delegácie

Efektívna príprava podujatí zo strany polície v usporiadateľskej krajine sa bude podporovať prostredníctvom komplexnej výmeny informácií v súlade so zásadami, ktoré sa nachádzajú v kapitole 1 tejto príručky.

NFIS usporiadateľskej krajiny by mali po dôkladnej porade so svojimi policajnými orgánmi pozývať hosťujúce policajné delegácie z krajín, ktoré môžu poskytnúť pridanú hodnotu. Táto pridaná hodnota by sa mala zvážiť z hľadiska niekoľkých faktorov, ako sú napríklad odborné skúsenosti so zvládaním správania hosťujúcich fanúšikov vrátane rizikových fanúšikov, ako aj schopnosť poskytovať polícii usporiadateľskej krajiny informácie určené na minimalizovanie rizika pre verejný poriadok.

NFIS usporiadateľskej krajiny tiež môže pozvať policajtov, ktorí sa snažia získať skúsenosti, ako členov hosťujúcej policajnej delegácie, čím im umožní, aby v budúcnosti poskytovali pridanú hodnotu na futbalových zápasoch s účasťou fanúšikov zo svojej krajiny.

V súlade s rozhodnutím Rady 2002/348/SVV sa pri jednorazových futbalových zápasoch s medzinárodným rozmerom zasiela formálne pozvanie pre hosťujúcu policajnú delegáciu prostredníctvom NFIS usporiadateľskej krajiny, ktorému bude radiť dotknutý policajný zbor. Vzhľadom na špecifické ciele spolupráce by sa malo v pozvánke uviesť zloženie delegácie a vysvetliť úlohy a povinnosti jej členov. Malo by sa v nej vymedziť aj plánované trvanie návštevy hosťujúcej policajnej delegácie v usporiadateľskej krajine.

Pokiaľ ide o medzinárodné turnaje a jednorazové zápasy, (ak o to niektoré NFIS požiada) formálne pozvanie pre hosťujúcu policajnú delegáciu zasiela zodpovedné ministerstvo v usporiadateľskej krajine po porade s NFIS tejto krajiny, pričom toto pozvanie môže podliehať medzivládnej dohode.

Ak NFIS usporiadateľskej krajiny nepozve hosťujúcu policajnú delegáciu, NFIS vysielajúcej krajiny môže, ak to považuje za vhodné, predložiť NFIS usporiadateľskej krajiny proaktívny návrh týkajúci sa vyslania delegácie. Ak NFIS usporiadateľskej krajiny tento návrh neprijme, každá policajná delegácia, ktorá napriek tomu vycestuje, bude konať neoficiálne a mimo rozsahu pôsobnosti tejto príručky.

Podrobné pravidlá (napr. policajné právomoci, vybavenie, uniformy atď.) týkajúce sa hosťujúcej policajnej delegácie sa odsúhlasia prostredníctvom rokovaní medzi príslušnými NFIS a po porade s miestnou políciou pri jednorazových zápasoch. Ak neexistuje dvojstranná medzivládna dohoda, tieto pravidlá musia byť v súlade s článkom 17 rozhodnutia Rady 2008/616/SVV (5) a platnými vnútroštátnymi právnymi predpismi.

Počet členov hosťujúcej delegácie nesmie presiahnuť počet odsúhlasený NFIS usporiadateľskej krajiny a táto delegácia musí dodržiavať pravidlá usporiadateľskej polície týkajúce sa velenia a riadenia. Ak jej členovia konajú spôsobom, ktorý nezodpovedá podmienkam uvedenej dohody, konajú mimo rozsahu pôsobnosti tejto príručky a platných rozhodnutí Rady EÚ a zmlúv EÚ.

Na podrobnom pozvaní týkajúcom sa asistencie sa dotknuté NFIS dohodnú včas pred turnajom a/alebo jednorazovým zápasom, aby sa hosťujúcej policajnej delegácii poskytol dostatok času na prípravu. V tejto súvislosti by sa pozvanie týkajúce sa asistencie malo predložiť čo najskôr po oznámení dátumu zápasu.

Pri jednorazových zápasoch s medzinárodným rozmerom bude hosťujúca policajná delegácia na prípravu potrebovať aspoň 3 týždne. Ak od oznámenia zápasu do jeho konania neostávajú 3 týždne (napríklad v neskoršej fáze európskych klubových súťaží alebo z dôvodu zvýšeného rizika), pozvanie sa zašle okamžite. Pri medzinárodných turnajoch potrebuje hosťujúca policajná delegácia na prípravu aspoň 16 týždňov.

Finančné pravidlá

Pri každej príležitosti hradí usporiadateľská krajina ubytovanie, stravu (alebo prostriedky na živobytie) a iné miestne dostupné priestory, zatiaľ čo hosťujúca krajina hradí cestovné a mzdové náklady zúčastnených členov delegácie. Vo výnimočných prípadoch sa môžu príslušné NFIS dohodnúť na alternatívnych pravidlách. Tieto pravidlá sa musia objasniť v protokole pre nasadzovanie hosťujúcich policajných delegácií, ktorý je dostupný na webovej stránke NFIS.

Povinnosti polície usporiadateľskej krajiny

Polícia v usporiadateľskej krajine poskytne kľúčovým členom hosťujúcej policajnej delegácie príležitosť, aby sa oboznámili s organizáciou policajných operácií v usporiadateľskej krajine a/alebo s mestami, v ktorých sa zápasy uskutočnia, a s polohou štadióna a aby spoznali veliacich operačných dôstojníkov v uvedených mestách v dňoch zápasov.

— pri medzinárodných turnajoch by sa tak malo stať najneskôr mesiac pred turnajom (napr. prostredníctvom praktických školení alebo seminárov pre kľúčových členov hosťujúcich policajných delegácií),

— pri jednorazových zápasoch s medzinárodným rozmerom by sa tak malo stať v niektorý deň pred zápasom.

Sprevádzanie hosťujúcich policajných delegácií

Zaistenie bezpečnosti všetkých členov hosťujúcej delegácie je najvyššou prioritou, ktorá sa musí premietnuť do všetkých posúdení rizík týkajúcich sa nasadzovania policajných zložiek, ktoré vypracovala usporiadateľská i hosťujúca polícia.

Členovia hosťujúcej policajnej delegácie, a to predovšetkým styčný dôstojník, koorditátor operácií a operační policajní dôstojníci (pozri nižšie) by mali spolupracovať s príslušníkmi miestnej polície (bežne nazývanými aj sprievodcovia), ktorí by mali byť policajtmi v službe prednostne so skúsenosťami s policajnými operáciami týkajúcimi sa futbalu vo vlastnom meste alebo krajine a mali by poznať miesto konania zápasu a oblasti potenciálneho rizika.

Sprievodcovia:

— sa musia začleniť do vnútroštátnej/miestnej policajnej operácie a musia mať možnosť poskytovať informácie, ktoré umožnia veliteľom policajných operácií prijímať kľúčové rozhodnutia,

— musia poznať vlastnú policajnú organizáciu, jej postupy a štruktúru velenia,

— nesmú mať za úlohu sledovanie vlastných rizikových fanúšikov, keď sú nasadení ako sprevádzajúci členovia hosťujúcej delegácie,

— musia byť dôkladne informovaní o operácii usporiadateľskej polície, povinnostiach jej príslušníkov a o úlohách, ktorých plnenie sa očakáva od hosťujúcej policajnej delegácie,

— budú zodpovedať za ochranu hosťujúcej policajnej delegácie a zabezpečovať komunikáciu s usporiadateľskou políciou,

— by mali byť nasadzovaní s hosťujúcou policajnou delegáciou počas celého trvania operácie; tým sa napomôže vytváranie účinného pracovného vzťahu,

— spolupracujú s hosťujúcou policajnou delegáciou v spoločnom jazyku, ktorý sa odsúhlasí vopred.

Zloženie a úlohy hosťujúcej policajnej delegácie

Zloženie hosťujúcej policajnej delegácie jej musí umožňovať podporu policajnej operácie usporiadateľskej krajiny napríklad prostredníctvom:

1. vykonania priebežného dynamického posúdenia rizika (pozri dodatok 1) a jeho oznámenie polícii usporiadateľskej krajiny;

2. komunikácie a kontaktov s hosťujúcimi fanúšikmi;

3. spravodajskej činnosti a získavania dôkazov v mene polície usporiadateľskej krajiny alebo na vlastné účely, ak to umožňujú vnútroštátne právne predpisy usporiadateľskej krajiny a so súhlasom usporiadateľskej krajiny.

V závislosti od presného charakteru podpory, ktorá sa má poskytnúť, by mohlo byť zloženie delegácie takéto:

1. vedúci delegácie, ktorý nesie funkčnú a hierarchickú zodpovednosť za hosťujúcu policajnú delegáciu;

2. styčný dôstojník (alebo viacerí dôstojníci, ak to odsúhlasia dotknuté NFIS), ktorý zodpovedá najmä za výmenu informácií medzi svojou domovskou a usporiadateľskou krajinou;

3. koordinátor operácií, ktorý zodpovedá za koordináciu práce hosťujúcich policajtov;

4. operační policajti (v bežnom oblečení alebo uniforme) s pozorovateľskými, podpornými styčnými a sprievodnými úlohami;

5. tlačový hovorca/zástupca. Vedúci hosťujúcej policajnej delegácie môže, ak sa to považuje za primerané, konať ako hovorca a/alebo mať svojho vlastného tlačového zástupcu.

Kľúčové úlohy:

Styčný dôstojník a/alebo koordinátor operácií

Vymenovanie styčného dôstojníka a/alebo koordinátora operácií by malo umožniť účinnú výmenu informácií medzi orgánmi hosťujúcej a usporiadateľskej krajiny v súvislosti s jednorazovým futbalovým zápasom alebo turnajom.

Obe úlohy môže vykonávať jediný príslušník. Či je to vhodné, je na rozhodnutí usporiadateľskej a hosťujúcej polície na základe dohody v jednotlivých prípadoch ešte pred nasadením v usporiadateľskej krajine.

Styčný dôstojník/koordinátor operácií musí (ako minimálne požiadavky):

— dobre prakticky ovládať túto príručku,

— rozumieť postupom vyžadovaným na uľahčenie medzinárodnej výmeny informácií,

— mať schopnosť zastupovať svoju krajinu a účinne vykonávať svoju funkciu pri styku s útvarmi usporiadateľskej polície (t. j. byť diplomatický, sebavedomý, nezávislý a schopný komunikovať v spoločnom a vopred dohodnutom jazyku);

— mať vedomosti o situácii týkajúcej sa násilia/výtržností spojených s futbalom vo svojej krajine.

Hlavné úlohy styčného dôstojníka/koordinátora operácií možno zhrnúť takto:

— zhromažďovanie a prenos informácií/spravodajských informácií medzi vlastnou delegáciou a políciou usporiadateľskej krajiny/miestnou políciou,

— zabezpečenie účinného nasadzovania vlastných operačných policajtov (v uniforme a/alebo bežnom oblečení) s cieľom zohrávať zásadnú úlohu pri organizácii policajnej činnosti počas podujatia,

— poskytovanie včasných a presných rád veliteľovi polície usporiadateľskej krajiny/miestnej polície.

Počas medzinárodných turnajov by malo byť sídlom styčného dôstojníka jednostranné alebo dvojstranné stredisko pre koordináciu policajných informácií (PICC), zatiaľ čo koordinátor pre operácie môže sídliť v miestnom informačnom stredisku v oblasti, kde sa zápas uskutoční. Pri jednorazových zápasoch môžu sídliť v NFIS usporiadateľskej krajiny alebo na inom primeranom mieste.

Pri takýchto zápasoch styčný dôstojník/koordinátor operácií úzko spolupracuje s políciou v usporiadateľskom meste.

Na to, aby styčný dôstojník/koordinátor operácií vykonával svoju úlohu efektívne, mu polícia usporiadateľskej krajiny poskytne prístup k príslušnému technickému vybaveniu.

Operační policajti

Správne vyvážené nasadenie hosťujúcich operačných policajtov, či už v uniforme alebo bežnom oblečení (bežne nazývaní tajní pozorovatelia), môže:

— použiť polícia usporiadateľskej krajiny ako prostriedok na interakciu s hosťujúcimi fanúšikmi s cieľom pomáhať pri zvládaní davu,

— pomôcť znížiť anonymitu rizikových fanúšikov v dave a ich schopnosť vyvolávať násilie alebo výtržnosti a/alebo sa na nich zúčastňovať bez ďalších následkov.

Takíto policajti by mali mať skúsenosti s policajným dozorom na futbalových zápasoch vo vlastnej krajine.

Títo policajti:

— disponujú zručnosťami a skúsenosťami na účinnú komunikáciu (v relevantných prípadoch) s cieľom ovplyvniť správanie fanúšikov a/alebo

— sú špecialistami na správanie vlastných fanúšikov a potenciálne riziká, ktoré títo fanúšikovia znamenajú, ako aj

— dokážu počas podujatia prostredníctvom svojho styčného dôstojníka/koordinátora operácií účinne oznamovať veliteľom polície usporiadateľskej krajiny informácie o type rizika, ktoré títo fanúšikovia môžu predstavovať na akomkoľvek danom mieste a v akomkoľvek danom čase.

Členovia hosťujúcich policajných delegácií by mali dokázať oznamovať pozitívne i negatívne záležitosti týkajúce sa fanúšikov svojho tímu/reprezentácie. Tým sa umožní, aby velitelia polície usporiadateľskej krajiny prijímali vyvážené rozhodnutia vzhľadom na potrebu zasahovať alebo umožňovať legitímne správanie fanúšikov.

Tu je dôležité zdôrazniť, že prvoradá úloha hosťujúcich operačných policajtov je poradenská a nie operačná či rozhodovacia.

Po dohode s usporiadateľskou krajinou je tiež možné nasadiť hosťujúcich operačných policajtov na zhromažďovanie spravodajských informácií/dôkazov prostredníctvom využitia schváleného vybavenia na použitie políciou usporiadateľskej krajiny alebo na účely trestného stíhania vo vlastnej krajine.

KAPITOLA 3

Spolupráca policajných zložiek počas podujatia

Z podpory a pridanej hodnoty, ktoré môže poskytnúť hosťujúca policajná delegácia pri organizácii policajných operácií, by sa malo vyťažiť čo najviac.

Hosťujúcej policajnej delegácii by sa mal oznámiť operačný plán polície usporiadateľskej krajiny (vrátane jej filozofie zvládania davu a úrovní tolerancie správania). Jej príslušníci sa plne začlenia do operácie polície usporiadateľskej krajiny (a mala by sa im poskytnúť možnosť zúčastňovať sa pasívne i aktívne na predzápasových poradách a pozápasovom hodnotení).

Čo sa týka používania jazykov, dotknuté krajiny sa vopred dohodnú na jeho pravidlách.

Polícia usporiadateľskej krajiny a hosťujúca policajná delegácia oboznamujú svoje NFIS s vývojom počas operácie a do 7 dní im zašlú pozápasovú správu.

Členovia hosťujúcej policajnej delegácie sa nesmú stýkať s médiami, pokiaľ sa nedohodlo inak s vedúcim delegácie.

Hosťujúca policajná delegácia by mala vždy zabezpečiť, aby jej činnosť zbytočne neohrozovala bezpečnosť iných osôb (6).

V prípade núdze (napr. ak existuje okamžitá potreba zaistenia fyzickej ochrany) alebo ak sa na tom z taktických dôvodov zúčastnené strany dohodnú, využije hosťujúci policajt, ktorý nie je v uniforme, štandardné rozlišujúce identifikačné reflexné vesty hosťujúcej polície, ktoré sa opisujú v dodatku 3. Každý hosťujúci policajný dôstojník si na cestu do zahraničia túto vestu zoberie so sebou.

Policajný zbor usporiadateľskej krajiny po porade s usporiadateľmi futbalového podujatia zabezpečí hosťujúcej policajnej delegácii v relevantných prípadoch prístup na štadión a akreditáciu (nevyžadujú sa miesta na sedenie), aby si mohla účinne plniť svoje úlohy. Usporiadateľom a inému bezpečnostnému personálu by sa to malo vysvetliť na brífingu pred zápasom.

Štáty, ktoré majú zákonnú možnosť zabrániť rizikovým fanúšikom v ceste do zahraničia, by mali prijať všetky potrebné opatrenia na účinné dosiahnutie tohto cieľa a mali by o tom informovať usporiadateľskú krajinu. Každý štát by mal prijať všetky potrebné opatrenia, aby zabránil svojim vlastným občanom v účasti na narúšaní verejného poriadku v inej krajine a/alebo na organizácii takýchto výtržností.

Polícia usporiadateľskej krajiny by sa mala pokúsiť zabezpečiť tlmočníkov na jazyky, ktorými hovoria fanúšikovia z hosťujúcich krajín. Týmto by sa hosťujúce policajné delegácie odbremenili od tejto úlohy, ktorá by ich odpútavala od skutočných operačných úloh. Uvedení tlmočníci by tiež mohli uľahčiť komunikáciu medzi políciou usporiadateľskej krajiny a hosťujúcou policajnou delegáciou.

KAPITOLA 4

Spolupráca polície a usporiadateľov

ODDIEL 1

Úloha usporiadateľa

Usporiadatelia futbalových zápasov s medzinárodným rozmerom by mali urobiť všetko, čo je v ich silách, aby zaistili ochranu a účinné zvládanie davu na štadióne pred zápasom, počas neho a po ňom, aby sa polícia mohla nasadzovať čo najefektívnejšie.

Koordinovaný prístup všetkých zúčastnených krajín je predpokladom efektívnej stratégie pre organizáciu futbalových zápasov s medzinárodným rozmerom. Preto sa dôrazne odporúča úzka spolupráca medzi usporiadateľom, zúčastnenými súkromnými partnermi, orgánmi verejnej moci a políciou.

Na minimalizáciu rizík týkajúcich sa bezpečnosti a ochrany by mali orgány a/alebo polícia uložiť usporiadateľom minimálne požiadavky, ktoré musia splniť, aby mohli organizovať futbalové zápasy s medzinárodným rozmerom. Na tento účel je možné využiť kontrolný zoznam Rady Európy (pozri kapitolu 9).

ODDIEL 2

Spolupráca polície a usporiadateľov

Usporiadateľ vymenuje osobu zodpovednú sa bezpečnostnú ochranu na štadióne (bežne uvádzanú ako referent pre bezpečnostnú ochranu). Dôležité je, aby polícia s touto osobou úzko spolupracovala.

Polícia a organizácia, ktorá zodpovedá za bezpečnostnú ochranu na štadióne spolupracovali na doplnkovej báze, bez toho, aby si navzájom zasahovali do zodpovedností, právomocí a úloh, ktoré sú vymedzené vo vnútroštátnom práve a/alebo ustanovené alebo vymedzené v písomnej dohode medzi usporiadateľom a políciou.

Pokiaľ sa tak nevymedzuje vo vnútroštátnom práve, v takejto dohode sa uvedie, ktoré úlohy prevezme usporiadateľ a ktoré polícia, pričom by sa malo zamerať na osobitné úlohy referenta pre bezpečnostnú ochranu a veliteľa polície v teréne, ako aj úlohy personálu pre bezpečnostnú ochranu a policajtov.

Pokiaľ sa to nevymedzuje vo vnútroštátnom práve, v dohode by sa malo konkrétne určiť:

— kto zorganizuje predvstupové kordóny a prehliadky,

— kto bude zodpovedať za opatrenia na sledovanie a zvládanie pohybu davu a prijímať rozhodnutia o otvorení alebo uzavretí brán a turniketov,

— akú pomoc poskytnú policajti personálu zodpovednému za bezpečnostnú ochranu a/alebo naopak pri predchádzaní problémom alebo zaobchádzaní s ich iniciátormi,

— kto rozhodne o odložení začiatku zápasu a za akých okolností (v bežných prípadoch usporiadateľ z bezpečnostných dôvodov a polícia v prípade skutočného alebo potenciálneho narušenia verejného poriadku),

— kto a za akých okolností rozhodne o zrušení zápasu a kto bude zodpovedný za styk s rozhodcom,

— okolnosti, za ktorých polícia prevezme kontrolu nad celým štadiónom alebo jeho časťou, postup v takomto prípade a pri následnom vrátení kontroly usporiadateľovi,

— kto riadi evakuáciu štadióna a kto na ňu dohliada a za akých okolností,

— kto informuje pohotovostné útvary o každom incidente, ktorý si vyžaduje alebo by si mohol vyžadovať ich prítomnosť,

— kto aktivuje núdzové postupy usporiadateľa.

KAPITOLA 5

Spolupráca polície a orgánov súdnictva a prokuratúry

Obsah tejto kapitoly by sa mal chápať v kontexte rozsiahlych variácií v štruktúre a právomociach orgánov súdnictva a prokuratúry v členských štátoch.

Úzka spolupráca medzi políciou a orgánmi súdnictva a prokuratúry môže prinášať významný prospech v súvislosti s jednorazovými zápasmi i turnajmi.

Zatiaľ čo usporiadateľská krajina má suverenitu a právomoc riešiť všetky údajné trestné činy súvisiace s podujatím, povinnosť pomáhať orgánom súdnictva a prokuratúry v usporiadateľskej krajine má aj polícia a iné orgány v členských štátoch, ako aj subjekty s právomocami v rámci celej EÚ (napr. Eurojust).

Všetky členské štáty by mali zabezpečiť, aby bolo možné trestné činy súvisiace s podujatiami riešiť rýchlo a primerane.

Polícia a iné orgány usporiadateľského štátu by mali informovať hosťujúcu políciu a fanúšikov o relevantných domácich právnych predpisoch a/alebo trestnoprávnych, občianskoprávnych alebo správnych postupoch spolu s maximálnymi trestnými sadzbami za najčastejšie trestné činy súvisiace s futbalom.

Existujúce mnohostranné dohody o vzájomnej právnej pomoci by sa mali v relevantných prípadoch plne využívať pri všetkých futbalových zápasoch s medzinárodným rozmerom, pričom okrem toho môže usporiadateľská krajina odsúhlasiť dvojstranné dohody s akoukoľvek inou krajinou o posilnenej vzájomnej právnej pomoci pred podujatím, počas neho i po ňom.

NFIS asistentskej krajiny/krajín by malo oznámiť NFIS usporiadateľskej krajiny:

— všetky zákonné možnosti (napr. rozhodnutia o zákaze vstupu na futbalové zápasy/zákaze vycestovania), ktoré má na to, aby zabránilo rizikovým fanúšikom v účasti na zápase,

— aké možnosti sa v súlade s vnútroštátnym alebo medzinárodným právom môžu ponúknuť hosťujúcej policajnej delegácii a/alebo inému príslušnému orgánu (napr. hosťujúcim styčným prokurátorom) v rámci dvojstrannej dohody medzi zúčastnenými krajinami na zhromažďovanie dôkazov o akýchkoľvek trestných činoch súvisiacich s futbalom, ktoré spáchali hosťujúci fanúšikovia,

— aké trestné činy spáchané v usporiadateľskej krajine by sa mohli stíhať v asistentskej krajine (po návrate páchateľa).

Usporiadateľská krajina môže vyzvať iné krajiny, aby na podujatie vyslali styčného prokurátora/sudcu alebo iný subjekt s právomocou prokurátora.

Odporúča sa, aby príslušný orgán usporiadateľskej krajiny v súlade s vnútroštátnym právom vrátane ustanovení o ochrane údajov poskytol hosťujúcej policajnej delegácii a/alebo príslušnému orgánu (napr. hosťujúcim styčným prokurátorom) informácie z justičných alebo súdnych záznamov a policajných alebo vyšetrovacích správ svojich štátnych príslušníkov, a to aj vrátane správ o vzatí do väzby.

Alternatívne môže asistentská krajina súhlasiť s tým, že styčný prokurátor/sudca alebo iný subjekt s právomocou prokurátora bude dostupný na zavolanie, aby vycestoval do usporiadateľskej krajiny na jej žiadosť, alebo že vymenuje dezignovaného styčného prokurátora/sudcu alebo iný subjekt s právomocou prokurátora na styk s usporiadateľskou krajinou.

V rozsahu pôsobnosti vnútroštátnych právnych predpisov sa NFIS asistentskej krajiny/krajín pokúsia urýchlene odpovedať na žiadosti o ďalšie informácie o zatknutých osobách, ako sú podrobnosti o predchádzajúcich obvineniach, a to aj vrátane obvinení z trestnej činnosti súvisiacej s futbalom.

Všetky náklady týkajúce sa styčného prokurátora/sudcu alebo iného subjektu s právomocou prokurátora vyslaného do usporiadateľskej krajiny by sa mali hradiť na základe dvojstrannej dohody.

Usporiadateľská krajina poskytne styčným prokurátorom/sudcom alebo inému subjektu s právomocou prokurátora potrebné komunikačné prostriedky a iné zariadenia.

KAPITOLA 6

Spolupráca polície a fanúšikov

Súčinnosť polície so skupinami fanúšikov na národnej a miestnej úrovni môže mať významný vplyv na minimalizáciu rizík z hľadiska bezpečnosti a bezpečnostnej ochrany na futbalových zápasoch s medzinárodným rozmerom. Táto spolupráca sa však môže narušiť, ak existuje podozrenie, že zástupcovia fanúšikov pracujú v mene polície a napríklad poskytujú osobné údaje.

Polícia usporiadateľského štátu a iné orgány by mali zohľadniť potenciálny prospech spojený s iniciatívami fanúšikov, ako sú veľvyslanectvá fanúšikov, projekty fanúšikov a styční dôstojníci/zástupcovia fanúšikov.

Hosťujúce policajné delegácie a zástupcovia fanúšikov môžu pomôcť pri zabezpečení toho, aby polícia usporiadateľskej krajiny poznala povahu a kultúru hosťujúcich fanúšikov. Toto by sa malo zohľadniť v rámci postupu dynamického posúdenia rizík zo strany polície usporiadateľskej krajiny.

Pokračujúca spolupráca a komunikácia polície a skupín fanúšikov môže pomôcť pri budovaní základu pre bezpečnú, ústretovú a vrelú atmosféru pre všetkých fanúšikov a môže zabezpečiť kanál na poskytovanie informácií, ako sú rady pri cestovaní, prístupové cesty k štadiónu, platné právne predpisy a úrovne tolerovaného správania. Môže sem patriť aj zabezpečenie ľahko prístupného kontaktného a informačného miesta, na ktoré sa môžu fanúšikovia obrátiť so svojimi žiadosťami.

Tento prístup preukázateľne prispieva k sebakontrole fanúšikov a uľahčuje včasné a primerané zásahy pri vznikajúcich problémoch alebo rizikách.

KAPITOLA 7

Komunikačná a mediálna stratégia

Komunikačná stratégia

Účinná a transparentná komunikačná stratégia je základom úspešnej koncepcie bezpečnosti a bezpečnostnej ochrany na futbalových zápasoch, turnajoch a iných športových podujatiach s medzinárodným rozmerom.

Policajné orgány usporiadateľskej krajiny by preto mali pri príprave a poskytovaní komplexnej mnohostrannej komunikačnej stratégie úzko spolupracovať s vládnymi a miestnymi orgánmi, futbalovými orgánmi/usporiadateľmi futbalových podujatí, médiami a skupinami fanúšikov.

Účinná mnohostranná mediálna stratégia je preto zásadným aspektom akejkoľvek komunikačnej stratégie z hľadiska poskytovania dôležitých informácií, ako sú rady pri cestovaní, prístupové cesty k štadiónu, platné právne predpisy a úrovne tolerovaného správania, pre všetky zúčastnené strany, a najmä hosťujúcich fanúšikov.

Ťažiskovým cieľom by mala byť podpora pozitívneho imidžu podujatia medzi fanúšikmi domáceho i hosťujúceho tímu, miestnymi komunitami, širokou verejnosťou a osobami, ktoré sú zapojené do bezpečnostných operácií. Toto môže pomôcť pri vytváraní vrelého a ústretového prostredia pre všetkých zúčastnených a zohrať významnú podpornú úlohu pri minimalizácii bezpečnostných rizík.

Mediálna stratégia

Policajná (a širšia mnohostranná) mediálna stratégia by sa mala zamerať aspoň na:

— proaktívne, otvorené a transparentné poskytovanie informácií,

— poskytovanie ubezpečujúcich a pozitívnych informácií o bezpečnostných prípravách,

— oznamovanie zámeru polície podporovať legitímne zámery fanúšikov,

— objasňovanie druhov správania, ktoré polícia nebude tolerovať.

Polícia by mala úzko spolupracovať s vládnymi a miestnymi agentúrami, futbalovými orgánmi/usporiadateľmi futbalových podujatí, médiami a v relevantných prípadoch i skupinami fanúšikov pri vypracúvaní a poskytovaní mnohostrannej mediálnej stratégie, ktorá:

— proaktívne propaguje pozitívny imidž podujatia,

— objasňuje zodpovednosti polície a partnerských agentúr z hľadiska toho, kto vedie komunikáciu s médiami v súvislosti s rôznymi aspektmi bezpečnosti a bezpečnostnej ochrany (a mimo nich),

— poskytuje spoločné východiská a informácie na brífingy pre všetkých hovorcov polície a partnerských agentúr (materiály na brífingy by sa mali pravidelne aktualizovať, aby sa zohľadnili opakujúce sa témy alebo otázky a vznikajúce riziká či udalosti),

— zabezpečuje pravidelné poskytovanie vecných informácií médiám a/alebo ich zverejňovanie na internete pred podujatím, počas neho a po ňom,

— poskytuje pravidelnú príležitosť na tlačové/mediálne brífingy,

— zohľadňuje potreby/záujmy rôznych kategórií novinárov/médií.

KAPITOLA 8

Stretnutie expertov EÚ na futbal

Dôrazne sa odporúča, aby každé predsedníctvo usporiadalo stretnutie odborníkov o:

— odporúčaniach, ktoré sa uvádzajú v kapitolách 1 až 7,

— nových trendoch/najnovšom vývoji v správaní fanúšikov,

— medzinárodných vzťahoch medzi skupinami fanúšikov,

— výmene osvedčených policajných postupov,

— všetkých iných zaujímavých otázkach.

Na stretnutí expertov EÚ na futbal sa môžu poveriť podskupiny expertov, aby zvážili vznikajúce problémy v oblasti bezpečnosti v súvislosti s futbalovými zápasmi a navrhli odporúčania.

Predsedníctvo bude o výsledkoch príslušného stretnutia informovať Radu v správe. Táto správa nahrádza výročný dotazník o výtržnostiach pri futbalových zápasoch, ktorá sa vyžaduje v dokumente 8356/01 ENFOPOL 40.

KAPITOLA 9

Zoznam príslušných dokumentov týkajúcich sa bezpečnosti a ochrany na futbalových zápasoch

ODDIEL 1

Zoznam dokumentov, ktoré v minulosti prijala Rada EÚ

1. Odporúčanie Rady z 30. novembra 1993 o zodpovednosti usporiadateľov športových podujatí.

2. Odporúčanie Rady z 1. decembra 1994 o priamej, neformálnej výmene informácií s krajinami strednej a východnej Európy v oblasti medzinárodných športových podujatí (sieť kontaktných osôb).

3. Odporúčanie Rady z 1. decembra 1994 o výmene informácií pri príležitosti významných podujatí a stretnutí (sieť kontaktných osôb).

4. Odporúčanie Rady z 22. apríla 1996 o usmerneniach na predchádzanie a zabránenie nepokojom v súvislosti s futbalovými zápasmi, s priloženým štandardným formulárom na výmenu policajných spravodajských informácií o výtržníkoch na futbalových zápasoch (Ú. v. ES C 131, 3.5.1996, s. 1).

5. Jednotná akcia z 26. mája 1997 týkajúca sa spolupráce v otázkach práva, poriadku a bezpečnosti (Ú. v. ES L 147, 5.6.1997, s. 1).

6. Uznesenie Rady z 9. júna 1997 o predchádzaní a zabránení výtržnostiam pri futbalových zápasoch prostredníctvom výmeny skúseností, vylúčenia zo štadiónov a mediálnej politiky (Ú. v. C ES 193, 24.6.1997, s. 1).

7. Uznesenie Rady z 21. júna 1999 o príručke medzinárodnej policajnej spolupráce a opatreniach na predchádzanie násiliu a výtržnostiam a ich kontrolu v súvislosti s medzinárodnými futbalovými zápasmi (Ú. v. ES C 196, 13.7.1999, s. 1).

8. Uznesenie Rady zo 6. decembra 2001 o príručke s odporúčaniami pre medzinárodnú policajnú spoluprácu a opatrenia na predchádzanie násiliu a výtržnostiam a ich kontrolu v súvislosti s futbalovými zápasmi s medzinárodným rozmerom, na ktorých je zainteresovaný aspoň jeden členský štát (Ú. v. ES C 22, 24.1.2002, s. 1).

9. Rozhodnutie Rady z 25. apríla 2002 týkajúce sa bezpečnosti v súvislosti s futbalovými zápasmi s medzinárodným rozmerom (Ú. v. ES L 121, 8.5.2002, s. 1).

10. Uznesenie Rady zo 17. novembra 2003 o využívaní zákazu vstupu na miesta konania futbalových zápasov s medzinárodným rozmerom zo strany členských štátov (Ú. v. EÚ C 281, 22.11.2003, s. 1).

11. Uznesenie Rady zo 4. decembra 2006 o aktualizovanej príručke s odporúčaniami pre medzinárodnú policajnú spoluprácu a opatrenia na predchádzanie násiliu a výtržnostiam a ich kontrolu v súvislosti s futbalovými zápasmi s medzinárodným rozmerom, na ktorých je zainteresovaný aspoň jeden členský štát (Ú. v. ES C 322, 29.12.2006, s. 1 – 39).

12. Rozhodnutie Rady z 12. júna 2007 ktorým sa mení a dopĺňa rozhodnutie 2002/348/SVV týkajúce sa bezpečnosti v súvislosti s futbalovými zápasmi s medzinárodným rozmerom (Ú. v. EÚ L 155, 15.6.2007, s. 76 – 77).

ODDIEL 2

Zoznam dokumentov, ktoré v minulosti prijal Stály výbor Európskeho dohovoru o násilí a neviazanosti divákov počas športových podujatí, a najmä na futbalových zápasoch (pri Rade Európy)

1. Európsky dohovor o násilí a neviazanosti divákov počas športových podujatí, a najmä na futbalových zápasoch.

2. Odporúčanie Rec (1999) 1 o usporiadateľskej službe.

3. Odporúčanie Rec (1999) 2 o odstránení oplotenia na štadiónoch.

4. Odporúčanie Rec (2001) 6 Výboru ministrov členským štátom o predchádzaní rasizmu, xenofóbii a rasovej neznášanlivosti v športe.

5. Odporúčanie Rec (1989) 1 o usmerneniach pre predaj vstupeniek.

6. Odporúčanie Rec (2002) 1 o usmerneniach pre predaj vstupeniek na medzinárodných futbalových zápasoch.

7. Odporúčanie Rec (2003) 1 o úlohe sociálnych a vzdelávacích opatrení pri predchádzaní násiliu v športe a o príručke o predchádzaní násiliu v športe.

8. Odporúčanie Rec (2008) 1 o kontrolnom zozname opatrení, ktoré majú prijať usporiadatelia profesionálnych športových podujatí a orgány verejnej moci.

9. Odporúčanie Rec (2008) 2 o využívaní hosťujúcich usporiadateľov.

10. Odporúčanie Rec (2008) 3 o používaní pyrotechniky na športových podujatiach.

11. Odporúčanie Rec (2009) 1 o využívaní verejných priestranstiev na sledovanie veľkých športových podujatí.

12. Odporúčanie o zásadách pohostinnosti pri usporadúvaní športových podujatí (ešte neukončené).

(1) Analýza rizík znamená vytvorenie profilu fanúšikov národnej reprezentácie a klubov vrátane rizikových skupín a ich vzťahu k iným fanúšikom doma i v zahraničí vrátane, a to aj k miestnym skupinám obyvateľstva a vzhľadom na okolnosti, ktoré môžu zvýšiť potenciálne riziko (vrátane vzťahu k polícii a usporiadateľom).

(2) Webová stránka NFIS je vysoko bezpečná webová stránka na výlučné použitie jednotlivých NFIS, obsahujúca informácie, ktoré sa týkajú futbalových zápasov s medzinárodným rozmerom (t. j. prehľady o kluboch a predzápasové i pozápasové správy).

(3) Rozhodnutie Rady 2008/615/SVV z 23. júna 2008 – „o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti“ (Ú. v. EÚ L 210, 6.8.2008, s. 1).

(4) Pozri dodatok 2, v ktorom sa nachádzajú podrobnosti o harmonograme pre podávanie žiadostí o produkty a služby Europolu.

(5) Rozhodnutie Rady 2008/616/SVV z 23. júna 2008 o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008, s. 12).

(6) Pozri články 21 a 22 prümského rozhodnutia Rady o občianskej a trestnej zodpovednosti.

Dodatok 1 Dynamické posúdenie rizika a zvládanie davu So zreteľom na: — dokument 8241/05 ENFOPOL 40 o dynamickom posúdení rizika v kontexte medzinárodných futbalových zápasov, — dokument 8243/05 ENFOPOL 41 o taktickom vykonávaní udržiavania verejného poriadku zo strany polície v súvislosti s medzinárodnými futbalovými zápasmi, — skúsenosti a poučenie z majstrovstiev Európy v roku 2004 a následných turnajov, — hodnotenie filozofie policajnej práce, bežne známe ako prístup 3D (dialóg, degresia a determinácia) počas majstrovstiev Európy v roku 2008, by sa mali pri posudzovaní rizika pre bezpečnosť a bezpečnostnú ochranu pred podujatím, počas neho a po ňom uplatňovať tieto aspekty: Kľúčové zásady Pri súčasnom chápaní efektívneho zvládania davu sa zdôrazňuje dôležitosť: — toho, aby dav vnímal činnosť polície ako primeranú, — toho, aby sa vyhlo použitiu násilia proti davu ako celku v prípade, ak riziko pre verejný poriadok predstavuje len jeho malá časť, — „nízkoprofilového“ alebo „stupňovaného“ taktického prístupu k policajnej činnosti, ktoré zvyšujú spôsobilosť polície na komunikáciu, dialóg a dynamické posudzovanie rizika. Podpora — strategický prístup by mal byť skôr preventívny (prostredníctvom miernejších zásahov) ako represívny, — je dôležité, aby policajná stratégia a taktika v každej fáze operácie zohľadnila a podporila legitímne zámery fanúšikov, pokiaľ sú pokojnej povahy (napr. oslava vlastnej identity a kultúry, bezpečná cesta na podujatie a z neho), — ak je potrebné obmedziť správanie fanúšikov, je dôležité, aby sa s nimi prediskutovalo, prečo polícia konala a aké alternatívne prostriedky polícia poskytuje na dosiahnutie legitímnych zámerov. Rovnováha — počas každého podujatia, na ktorom sa zúčastňujú diváci, sa môže stupeň rizika pre verejný poriadok rýchlo meniť, — je dôležité vytvoriť primeranú rovnováhu medzi štýlom policajného nasadenia a úrovňou, zdrojmi a povahou rizika v čase zásahu polície voči davu, — je dôležité, aby bolo konanie polície postupné a aby sa dalo meniť priamo v reakcii na povahu a úroveň vznikajúceho a znižujúceho sa rizika, — ak sa dosiahne rovnováha, je pravdepodobnejšie, že väčšina davu začne vnímať konanie polície ako primerané, a menej pravdepodobné, že sa pripojí k osobám, ktoré sa snažia o konfrontáciu, — preto je kľúčovým aspektom na zníženie pravdepodobnosti a rozsahu incidentov vypracúvanie predných posúdení rizík a sústavné oznamovanie taktiky polície. Diferenciácia — nerozlišujúce použitie sily môže prispieť k rozsiahlej eskalácii úrovne narušenia verejného poriadku prostredníctvom vzájomného pôsobenia s dynamikou davu, — preto je jedným z aspektov, ktorý sa musí zapojiť do každého strategického a taktického rozhodnutia týkajúceho sa zvládania davu (t. j. výcviku, plánovania, oznamovania a operačnej praxe), rozlišovanie medzi jednotlivými fanúšikmi, ktorí predstavujú skutočné nebezpečenstvo, a tými, ktorí ho nepredstavujú, — nie je vhodné, aby sa zasahovalo proti celému davu, ktorý sa na danom mieste nachádza, pokiaľ neexistujú dôkazy, že sa jednotne snaží o vyvolanie problémov. Dialóg — dôležitá je proaktívna komunikácia s divákmi. Najlepšie ju zvládajú policajti s dobrými komunikačnými schopnosťami, — zámerom je vytvoriť vrelú a ústretovú atmosféru a vyhnúť sa možnostiam na konflikt, — tento prístup môže pomôcť pri získavaní vysokokvalitných informácií o zámeroch fanúšikov, pohľadoch na situáciu, obavách a citlivých aspektoch, ako aj akýchkoľvek iných informácií týkajúcich sa potenciálneho rizika, — umožňuje polícii informovať o obavách týkajúcich sa správania fanúšikov, rizikách, ktoré im môžu hroziť, a o riešeniach pri všetkých vznikajúcich ťažkostiach. Vzory osvedčených postupov Pred podujatím V posúdení rizika by sa mali zohľadniť: — východisková kultúra skupiny fanúšikov, na ktorú má polícia dohliadať (napr. charakteristické správanie, motivácia a zámery), — všetky faktory, ktoré môžu mať vplyv na riziko, napr. činnosti iných skupín (ako sú fanúšikovia súperiaceho tímu a/alebo miestne komunity), citlivé aspekty, história a čokoľvek iné s osobitným významom (dátumy, miesta, spôsob konania, symboly), — akékoľvek okolnosti, ktoré môžu mať vplyv na správanie fanúšikov alebo skupín vnímaných ako rizikové pre verejný poriadok alebo na riziko, ktoré predstavujú. Mali by sa vymedziť úrovne tolerovaného správania a prioritne o nich informovať organizácie fanúšikov. Malo by sa zvážiť nabádanie fanúšikov, aby sa zhromažďovali v bezpečnom/kontrolovanom prostredí (napr. v zóne pre fanúšikov). Na základe týchto informácií a spravodajských informácií, ktoré sa týkajú konkrétneho zápasu, by malo byť možné predvídať a rozlišovať zápasy s bežným rizikom a zvýšeným rizikom narušenia verejného poriadku. Je dôležité jasne rozlišovať medzi rizikami konkrétnych typov incidentov, ako napríklad rizikom narušenia verejného poriadku, problémov s verejnou bezpečnosťou, či trestnej činnosti v súvislosti s masovými podujatiami a terorizmom. Prvý kontakt Keďže úroveň rizika pre verejný poriadok nie je pevná, ale má vysokú dynamiku, môže sa rýchlo zvyšovať či znižovať v závislosti od okolností. Úrovne rizika sa preto musia sledovať priebežne a presne posudzovať. Na dosiahnutie tohto cieľa: — by mala polícia využiť vysoko pozitívne osobné pôsobenie na fanúšikov (neagresívny postoj, úsmev, nasadenie vo dvojiciach alebo malých skupinách v štandardnej uniforme, rozmiestnenie po celom dave, vyhovenie žiadostiam o fotografie atď.), — ak neexistuje jazyková bariéra, policajti by sa mali snažiť komunikovať s fanúšikmi s cieľom získať informácie o ich postojoch voči iným osobám, zámeroch, obavách, otázkach, na ktoré sú citliví, a akýchkoľvek iných aspektoch dôležitých z hľadiska ich správania, — by sa mali zásahové jednotky (t. j. oddiely na potláčanie nepokojov s ochranným vybavením, vozidlami atď.) zdržiavať na ukrytých miestach až dovtedy, kým si situácia nevyžiada intenzívnejší zásah. Uvedené aspekty pomôžu polícii usporiadateľskej krajiny zhromaždiť informácie a založiť na nich rozhodnutia velenia o taktickom nasadení na základe priebežného posudzovania rizika. Zvyšovanie rizika Ak sa zistia okolnosti, ktoré predstavujú riziko, je dôležité: — oznámiť osobám, ktoré ho predstavujú, že vyvolávajú možnosť policajného zásahu, — aby v prípade, ak sú do incidentu zapojení hosťujúci fanúšikovia, posúdenia rizík usporiadateľskou políciou odobrila hosťujúca policajná delegácia. Ak sa situácia prostredníctvom uvedených opatrení nevyrieši, môže sa vyžadovať použitie ďalšej policajnej sily. Cieľom nasadenia polície v tejto fáze je minimalizovať ďalšie riziko a preto je zásadné, aby sa žiadnym konaním nezvyšovalo napätie (napr. nerozlišujúcim použitím sily). Ak sa zistí akákoľvek možnosť zvýšenia rizika: — je nesmierne dôležité, aby sa informácie o osobách, ktoré riziko vytvárajú, a o povahe tohto rizika oznámili zreteľne nasadeným zásahovým jednotkám, aby sa akékoľvek použitie sily mohlo primerane zamerať, — osobám, ktoré nepredstavujú riziko, by sa malo umožniť, aby opustili danú lokalitu a/alebo by sa im mal poskytnúť čas na „sebakontrolu“. Degresia — po vyriešení incidentu by sa mala činnosť polície vrátiť na primeranú úroveň. Po podujatí — by sa malo uskutočniť dôkladné hodnotiace stretnutie, pričom všetky podstatné informácie (napr. kvalita informácií získaných pred podujatím a počas neho, správanie a zvládanie fanúšikov, policajná taktika a presadzovanie úrovní tolerancie) musí zaznamenať NFIS.

Dodatok 2 Harmonogram žiadania o produkty a služby Europolu (1) Oficiálna žiadosť pre Europol Prvé všeobecné posúdenie hrozieb organizovanej trestnej činnosti pre podujatie (GTA) D (2) – 12 mesiacov Prvé všeobecné posúdenie hrozieb terorizmu pre podujatie (GTTA) D – 12 mesiacov Aktualizácie GTA alebo GTTA D – 6 mesiacov Konkrétne posúdenie hrozieb (pre určitú oblasť trestnej činnosti) D – 6 mesiacov Operačná analytická podpora v rámci existujúcich analytických pracovných súborov Europolu D – 4 mesiace Školenie zamerané na strategickú analýzu D – 8 mesiacov Školenie zamerané na operačnú analýzu D – 8 mesiacov Špecializované školenia (zamerané na konkrétnu oblasť trestnej činnosti) D – 6 mesiacov Styčný dôstojník Europolu na mieste D – 12 mesiacov (1) Podpora Europolu členským štátom – významné medzinárodné športové podujatia (spis Europolu č. 2570-50r1). (2) Dátum začiatku podujatia.

Dodatok 3 Špecifikácie a vzor policajných identifikačných viest Ide o vestu bez rukávov na navlečenie (cez hlavu) Farba: NATO BLUE (NATO modrá): Kód farby: Pantone 279C Identifikačné znaky Jediné slovo: POLICE (len v angličtine) s ohraničením v okienku – sa má umiestniť do stredu vesty na jej prednej i zadnej strane. Nápis a ohraničenie slova POLICE ležia na pozadí vo farbe NATO Blue Nápis aj ohraničenie sú v žiarivej striebornej farbe. Rozmer ohraničenia = 25 cm × 9 cm Nápis POLICE : Šírka písmena = 1,3 cm Výška písmena = 7,5 cm Predná strana vesty: Ľavá strana hrudníka (nad nápisom POLICE): štátna vlajka s rozmerom 10 × 7 cm – vtkaná do plastového puzdra alebo našitá na takomto puzdre. Pravá strana hrudníka (nad nápisom POLICE): Znak EÚ s rozmerom 8 × 8 cm Pod nápisom polícia sa po celej šírke prednej strany vesty nachádza pás široký 5 cm v žiarivej striebornej farbe. Zadná strana vesty: Štátna vlajka nad nápisom polícia: rozmer 10 × 7 cm Pod nápisom polícia sa po celej šírke zadnej strany vesty nachádza pás široký 5 cm v žiarivej striebornej farbe. Vesta by sa mala dať na oboch stranách zapnúť na suchý zips alebo patentné gombíky.